รื้อขายประกันผ่านแบงก์
คปภ.จับมือสมาคมธนาคารไทยรื้อขายประกันผ่านแบงก์ ชงประเมินรายได้ลูกค้าก่อนซื้อประกัน
14 มี.ค. 2559

คปภ.จับมือสมาคมธนาคารไทยรื้อขายประกันผ่านแบงก์ ชงประเมินรายได้ลูกค้าก่อนซื้อประกัน
นายอรรถพล พิบูลธนพัฒนา ผู้ช่วยเลขาธิการสายพัฒนา สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า สมาคมธนาคารไทยและ คปภ.กำลังหารือแก้ไขปัญหาการขายประกันชีวิตผ่านธนาคารพาณิชย์ (แบงก์แอสชัวรันส์) จากการลงพื้นที่พบว่าปัญหาหลักคือ ไม่สอบถามความต้องการของลูกค้า ไม่มีการดูรายได้ว่าลูกค้าสามารถจ่ายเบี้ยประกันได้ตลอดอายุสัญญาหรือไม่ มีภาระการเงินอื่นๆ อยู่หรือเปล่า มีการพูดจากำกวมให้ลูกค้าเข้าใจว่าทำธุรกรรมเงินฝาก บางคนคิดว่าทำประกันกับธนาคาร เพราะไม่เอ่ยถึงบริษัทประกันชีวิตเลย เป็นการทำให้ลูกค้าเข้าใจผิดในสาระสำคัญ
นายอรรถพล กล่าวว่า สำหรับประกันชีวิต คปภ.อยากให้ธนาคารสอบถามความต้องการของลูกค้า ประเมินรายได้ ข้อจำกัด และความสามารถในการชำระเบี้ยได้กี่ปี ควรจะยกระดับการกำกับการขายประกันให้เหมือนกับการปล่อยสินเชื่อ ที่เมื่อลูกค้าสมัครใจที่จะกู้แล้ว จะต้องมีการประเมินรายได้ผู้กู้ ความสามารถในการชำระหนี้ของผู้กู้ ซึ่งควรออกกฎเกณฑ์และคู่มือในการขายประกันผ่านธนาคาร  ในลักษณะเดียวกับคู่มือการปล่อยสินเชื่อ
“สมาคมธนาคารไทยก็ต้องการที่จะให้มีการแก้ปัญหาทั้งระบบ เพื่อให้ระบบดีขึ้น สร้างความไว้เนื้อเชื่อใจกับลูกค้า เพราะการเพิกถอนใบอนุญาตของตัวแทนขายของธนาคาร ไม่ใช่การแก้ปัญหาที่ยั่งยืน นอกจากนี้ทาง คปภ.อยู่ระหว่างรวบรวมปัญหาที่ได้จากการออกตรวจการขายประกันผ่านธนาคาร เพื่อรายงานไปยังธนาคารแห่งประเทศไทย และจะส่งรายงานชิ้นนี้ไปถึงกรรมการผู้จัดการของธนาคารพาณิชย์แต่ละแห่งด้วย”นายอรรถพล กล่าว
นายสุทธิพล ทวีชัยการ เลขาธิการ คปภ. ระบุว่า ยังมีการบังคับให้ซื้อประกันอยู่ และมีอีกหลายปัญหา ซึ่ง ธปท.ดูแลธนาคารกำชับให้มีการขายอย่างถูกต้อง ทั้งนี้ปัญหาแบงก์แอสชัวรันส์ไม่ได้เกิดขึ้นเฉพาะที่ประเทศไทยเท่านั้น  จากการแลกเปลี่ยนความคิดเห็นกับสำนักงานประกันภัยในอาเซียน ที่ธุรกิจประกันภัยอยู่ระหว่างการพัฒนาก็พบปัญหาในลักษณะเดียวกัน มีเพียงสิงคโปร์ที่ไม่มีปัญหา